กรมชลประทานติดตามสถานการณ์น้ำลุ่มน้ำเจ้าพระยา อย่างใกล้ชิด เตรียมพร้อมรับฝนเหนือเพิ่มขึ้นจากอิทธิพลพายุโซนร้อน
นายทวีศักดิ์ ธนเดโชพล รองอธิบดีกรมชลประทาน เปิดเผยว่า กรมอุตุนิยมวิทยา ได้ประกาศเตือน พายุโซนร้อน “บารีจัต” (BARIJAT) บริเวณทะเลจีนใต้ คาดว่าจะเคลื่อนผ่านเกาะฮ่องกง และเกาะไหหลำ ประเทศจีน ในวันนี้ (13 ก.ย. 61) หลังจากนั้นจะอ่อนกำลังลงเป็นดีเปรสชัน และหย่อมความกดอากาศต่ำตามลำดับ ส่งผลให้มรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังแรงขึ้น ลักษณะเช่นนี้ทำให้มีฝนตกหนักบางแห่งบริเวณภาคเหนือ 
ภาคตะวันออกเฉียงเหนือ ภาคกลาง และภาคตะวันออก ส่วน พายุไต้ฝุ่น “มังคุด”(MANGKHUT) จะส่งผลให้ในช่วงวันที่ 16-18 กันยายน 2561 ทำให้ประเทศไทยมีฝนเพิ่มมากขึ้น และมีฝนตกหนักบางพื้นที่ โดยเฉพาะภาคกลาง ภาคตะวันออก และภาคใต้ฝั่งตะวันตก 




ขณะที่สถานการณ์น้ำในอ่างเก็บน้ำขนาดใหญ่และขนาดกลางทั่วประเทศ ปัจจุบัน(13 ก.ย. 61) มีปริมาณน้ำรวมกันประมาณ 57,000 (57,758) ล้านลูกบาศก์เมตร(ลบ.ม.) คิดเป็นร้อยละ 76 

มีปริมาณน้ำใช้การได้ 33,000 (33,827) ล้าน ลบ.ม. หรือร้อยละ 65 สามารถรองรับน้ำได้อีก 18,300(18,337) ล้าน ลบ.ม. 




ส่วนภาพรวมสถานการณ์น้ำใน 4 เขื่อนหลัก และลุ่มน้ำเจ้าพระยา ยังอยู่ในภาวะปกติ โดยเฉพาะ 4 เขื่อนหลักลุ่มน้ำเจ้าพระยา (เขื่อนภูมิพล เขื่อนสิริกิติ์ เขื่อนแควน้อยบำรุงแดน และเขื่อนป่าสักชลสิทธิ์) มีปริมาณน้ำรวมกัน 17,000 (17,139) ล้าน ลบ.ม. หรือร้อยละ 69 มีปริมาณน้ำใช้การได้รวมกัน 10,000 (10,443) ล้าน ลบ.ม. สามารถรองรับน้ำได้อีก 7,700 (7,732)ล้าน ลบ.ม.




สำหรับสถานการณ์น้ำในลุ่มน้ำเจ้าพระยา ปัจจุบัน(13 ก.ย. 61) มีปริมาณน้ำในลุ่มน้ำเจ้าพระยาลดลงอย่างต่อเนื่อง ซึ่งเป็นผลดีที่จะมีพื้นที่สำหรับรองรับปริมาณน้ำเหนือ ที่อาจได้รับผลกระทบจากฝนตกหนักในพื้นที่ตอนบน จากอิทธิพลพายุโซนร้อนบารีจัต และพายุใต้ฝุ่นมังคุด ในช่วงวันที่ 13 - 18 ก.ย. นี้